Karen Ellemann (V), 2008-05-20:
Dansk Folkeparti er i dag initiativtager til endnu en forespørgselsdebat om forholdene hos indvandrere og efterkommere i Danmark.
I dag er fokus rettet på, hvorvidt det er lykkedes for regeringen at få reduceret kriminaliteten blandt udlændinge bosiddende her i landet.
Bekæmpelse af kriminalitet bør dog ikke efter min opfattelse begrænses til kun at handle om indvandrere.
Bekæmpelse af kriminalitet vedrører hele samfundet, fordi det ganske enkelt er hele vores samfund, som berøres af kriminalitet.
Men da jeg altid ynder at bede debattøren om at holde sig til emnet, så vil jeg naturligvis også holde mig til teksten i dagens forespørgselsdebat om regeringen vil oplyse, om det er lykkedes at reducere kriminaliteten blandt udlændinge bosiddende her i landet, og om regeringen vil dokumentere de opnåede resultater.
Det har ministeren gjort.
Derfor finder jeg faktisk nu kun anledning til at bekræfte og understrege, at det naturligvis er vigtigt, at vi, når det specifikt drejer sig om bekæmpelse af kriminalitet blandt udlændinge her i landet, konstant har fokus på respekten for det demokratiske menneskesyn, og at vi sikrer, at alle borgere har kendskab til og forståelse for de principper, som det danske folkestyre bygger på.
Målet er klart: Alle nye danskere skal blive en fuldt integreret del af det danske samfund, og derfor er den værdimæssige side af integrationen ikke til at komme uden om.
Der skal være bred respekt om de grundlæggende værdier i det danske samfund: frihed, frisind og folkestyre.
For ingen kan vel være uenig med mig i, at vores samfund holdes oppe af de mennesker, som arbejder, uddanner sig og på alle mulige andre måder yder et positivt bidrag til fællesskabet.
Og hvordan får vi så alle med?
Hvordan sikrer vi, at den enkelte borger også rent faktisk oplever, at samfundet giver lige muligheder for alle for at skabe sig et godt liv?
Her mener jeg det handler om mod til at tage ansvar - at tage ansvar for sit eget liv.
Hver især har vi friheden til selv at vælge, fordi samfundet giver os muligheden for det.
Som ansvarlige politikere har vi gennemført en bred indsats for at give alle børn og unge lige muligheder i det danske samfund, for det er vigtigt at få alle unge med og undgå, at nogle bliver marginaliseret og ikke føler, at de har de samme muligheder som andre.
Det gælder også unge med indvandrerbaggrund.
Derfor startede vi med at skabe bedre balance i tilgangen af udlændinge til Danmark, så vi fik et tiltrængt pusterum til for alvor at gøre noget ved integrationen, og nu kan vi begynde at se resultaterne af indsatsen.
Så det går bestemt i den rigtige retning.
Når der så alligevel er unge, der træder ved siden af og bryder loven, ja, så skal de naturligvis tilbage på den rette kurs, for faktum er jo, at uanset antallet, så vil ballade og optøjer jo ødelægge det for den massive gruppe af danskere med indvandrerbaggrund, som yder et positivt bidrag til samfundet via deres seriøse deltagelse i uddannelseslivet og på arbejdsmarkedet.
Derfor holder vi naturligvis fokus på den værdimæssige side af integrationen, hvor respekt for det demokratiske menneskesyn og indsatsen mod forskelsbehandling er centralt.
Afslutningsvis skal jeg her på vegne af Ny Alliance, Dansk Folkeparti, De Konservative og Venstre fremsætte følgende:
Forslag til vedtagelse »Folketinget konstaterer med tilfredshed, at der siden systemskiftet i 2001 er ført en udlændinge- og integrationspolitik, der har forbedret indvandrernes integration i Danmark, og at der aldrig tidligere har været så mange indvandrere i beskæftigelse som nu.
Det er utilfredsstillende.
Folketinget konstaterer - at kriminalitet begået af indvandrere eller unge med indvandrerbaggrund skal bekæmpes, og at dette har høj prioritet i de kommende år, - at regeringen vil undersøge om reglerne for udvisning af kriminelle kan skærpes, - at regeringen, Dansk Folkeparti og Ny Alliance med finanslovaftalen for 2008 har indgået en aftale om en række nye initiativer på det kriminalitetsforebyggende område og en ny om kriminalforsorgen, og - at regeringen, efter at kommissionen om ungdomskriminalitet har afleveret sin rapport, vil fremlægge en handlingsplan til nedbringelse af ungdomskriminalitet.«